b'\n_START_ARTICLE_\nErotika (Cankar)\n_START_PARAGRAPH_\nErotika je pesni\xc5\xa1ka zbirka Ivana Cankarja, ki je prvi\xc4\x8d iz\xc5\xa1la marca 1899 pri zalo\xc5\xbeniku Bambergu, drugi\xc4\x8d pa je iz\xc5\xa1la leta 1902. Prvo izdajo Erotike so zaradi neprimerne tematike uni\xc4\x8dili. Ljubljanski \xc5\xa1kof Jegli\xc4\x8d je ukazal pokupiti in se\xc5\xbegati 700 izvodov. O tem dogodku je Cankar sli\xc5\xa1al, ko je bil na Dunaju, \xc4\x8dez tri leta pa je zbirko ponovno izdal. V drugo izdajo je vklju\xc4\x8dil pesmi, ki jih v prvi izdaji Erotike ni. Na te nove pesmi je opozoril z naslovom nova izdaja namesto druga izdaja. Nova izdaja Erotike je iz\xc5\xa1la kot Cankarjev protest zoper nekulturno dejanje ljubljanskega \xc5\xa1kofa, torej je bila v tem smislu Erotika iz leta 1902 politi\xc4\x8dno dejanje. Hkrati je druga izdaja Erotike tudi zadnje Cankarjevo pesni\xc5\xa1ko udejstvovanje, potem je liriko opustil in se v celoti posvetil prozi, pisanje poezije pa je prepustil svojemu, po njegovem mnenju bolj nadarjenemu prijatelju Otonu \xc5\xbdupan\xc4\x8di\xc4\x8du._NEWLINE_Cankarjeva pesni\xc5\xa1ka zbirka Erotika skupaj z \xc5\xbdupan\xc4\x8di\xc4\x8devo zbirko \xc4\x8ca\xc5\xa1a opojnosti, ki je iz\xc5\xa1la istega leta, predstavlja za\xc4\x8detek slovenske moderne.\n_START_SECTION_\nZgradba in motivi\n_START_PARAGRAPH_\nObe izdaji Erotike vsebujeta tri cikle lirskih pesmi (Helena, Iz lepih \xc4\x8dasov, Dunajski ve\xc4\x8deri) in romance. Zbirka vsebuje tudi nekaj pesmi v prozi. Nova je le zaklju\xc4\x8dna beseda oz. epilog na koncu knjige. V drugi izdaji je Cankar iz cikla Helena izlo\xc4\x8dil \xc5\xa1tiri pesmi: Na licu nobenem gorj\xc3\xa1 ni, Kot za\xc4\x8darane stoj\xc3\xa9, Ve\xc4\x8derni mrak svoj \xc4\x8drni pla\xc5\xa1\xc4\x8d in Na zemljo dahnil je ve\xc4\x8der. Iz cikla Iz lepih \xc4\x8dasov je zaradi lastnega nezadovoljstva izlo\xc4\x8dil deset pesmi, cikel Dunajski ve\xc4\x8deri, ki je veljal za najbolj problemati\xc4\x8dnega, pa je ostal nespremenjen. Cankar je prav tako kot \xc5\xbdupan\xc4\x8di\xc4\x8d \xc5\xbee s samim naslovom zbirke poudaril, da je pesni\xc5\xa1ko upodobitev ljubezni premaknil k \xc4\x8dutnosti bolj radikalno kot vsa dotedanja slovenska ljubezenska lirika. Zbirka vsebuje motive evropske dekaden\xc4\x8dne lirike, naveli\xc4\x8danost, izzivanje, dr\xc5\xbea lirskega subjekta in Cankarja je usmerjena proti kr\xc5\xa1\xc4\x8danskim dogmam ipd. Vse to je podrlo pravila srame\xc5\xbeljivosti, s katerimi je katoli\xc5\xa1ka kritika v 19. stoletju du\xc5\xa1ila ljubezensko poezijo.\n_START_SECTION_\nHelena\n_START_PARAGRAPH_\nCikel Helena je tematsko najskladnej\xc5\xa1i. Sestavljen je iz desetih pesmi z eroti\xc4\x8dno tematiko. V ospredje je postavljena \xc5\xbeenska Helena, ki je idealizirana. V pesmih se pojavlja motiv minule ljubezni, ki pri lirskem subjektu pusti ob\xc4\x8dutek samote in zavr\xc5\xbeenosti. Eroti\xc4\x8dna nesre\xc4\x8da lirskega subjekta je izpovedana na konvencionalen na\xc4\x8din. Lirski subjekt je v sedanjosti neljubljen, utaplja se v poeti\xc4\x8dni \xc5\xbealosti ali pa se vra\xc4\x8da v preteklost, skozi katero obuja ljubezen do Helene. V ciklu se kot kraj dogajanja pojavlja razko\xc5\xa1no me\xc5\xa1\xc4\x8dansko okolje (grad, gledali\xc5\xa1\xc4\x8de, plesna dvorana \xe2\x80\xa6), v tem estetiziranem okolju pa je poudarjena Helenina lepota.\n_START_SECTION_\nIz lepih \xc4\x8dasov\n_START_PARAGRAPH_\nV prvi polovici cikla lirski subjekt obuja minulo ljubezen in upa, da se bo njegova ljubljena vrnila. Pesmi iz tega razdelka imajo tradicionalne kiti\xc4\x8dne in metri\xc4\x8dne oblike in tudi sicer se \xc5\xa1e vedno ve\xc5\xbeejo na zglede iz na\xc5\xa1e poromanti\xc4\x8dne poezije. Drugi del cikla, ki je nastal iz ljubezni do Ane Lu\xc5\xa1inove, je modernej\xc5\xa1i. Pesmi so oblikovane bolj sodobno in brez o\xc4\x8ditnega vpliva tradicije, na za\xc4\x8detku teh pesmi pa stoji izpoved o \xc4\x8dutno\xc4\x8dustveni omami. V ciklu se pojavlja motiv \xc5\xbeenske nezvestobe, v lirskem subjektu pa se zaradi tega pojavi \xc5\xbeelja po ma\xc5\xa1\xc4\x8devanju, saj sanjari o tem, da bi se predal drugi \xc5\xbeenski.\n_START_SECTION_\nDunajski ve\xc4\x8deri\n_START_PARAGRAPH_\nVse pesmi cikla so ljubezenske, razen prve, ki obravnava socialno neenakost v tujem velemestu. Ta cikel je najbolj dekadenten. V pesmih so opisana eroti\xc4\x8dna sre\xc4\x8danja ljubimcev, zato je poleg njune duhovne navezanosti v pesmih poudarjena tudi telesnost, za tisti \xc4\x8das pa gre za dokaj izzivalne ubeseditve \xc4\x8dutne erotike. Na eni strani so opisani privla\xc4\x8dni telesni detajli, na drugi strani pa so opisane osebe, ki telesno niso privla\xc4\x8dne. Cikel prikazuje dunajsko velemestno ozra\xc4\x8dje, javne \xc5\xbeenske, boheme, pregreho, razko\xc5\xa1ne in omamne strasti, bolno utrujenost, nostalgijo po po\xc5\xa1tenju, stud do \xc5\xbeivljenja in \xc5\xbeeljo po smrti. V ciklu je zaznaven tudi poseben Cankarjev odnos do greha in gre\xc5\xa1nikov. V pesmih ne moralizira, ampak sku\xc5\xa1a razumeti gre\xc5\xa1nikovo situacijo ter z njim so\xc4\x8dustvovati.\n_START_SECTION_\nRomance\n_START_PARAGRAPH_\nPri romancah gre ve\xc4\x8dinoma za starej\xc5\xa1e pesmi iz A\xc5\xa1ker\xc4\x8deve \xc5\xa1ole. Za prepletanje heterogenih idejnih prvin, \xc4\x8dustveno vrenje in miselno iskanje v mladem Cankarju je zna\xc4\x8dilna pesem Sulamit, v kateri se dekadentska retorika prepleta s socialnim \xc4\x8dustvovanjem. Za romance sta zna\xc4\x8dilna orientalsko okolje in motivika, osebe, ki nastopajo v pesmih, pa so znane zgodovinske osebe (vladarji, filozofi itd.).'